**Ενότητα 17η (Α 1, 10 - 11)**

**Ο ανθρώπινος λόγος: η πιο μεγάλη απόδειξη ότι ο άνθρωπος είναι από τη φύση του ζῷον πολιτικόν**

**Προτεινόμενοι στόχοι**

Να κατανοήσουν οι μαθητές το περιεχόμενο της έννοιας *λόγος* σε αντιδιαστολή προς τη *φωνή* των ζώων και τη σημασία που έχει ως απόδειξη της θέσης ότι ο άνθρωπος είναι *φύσει ζῷον πολιτικόν*.

**Επισημάνσεις**

Ο «*λόγος*» σε αντιδιαστολή προς τη «*φωνή*» των ζώων δηλώνει το συμφέρον και το βλαβερό, το δίκαιο και το άδικο. Η επικοινωνία ως προς το δίκαιο και το άδικο (η σύλληψη και έκφραση ηθικών εννοιών) δημιουργεί την οικία και την πόλη. Ο λόγος δεν μπορεί να νοηθεί εκτός κοινωνίας και ο άνθρωπος μαθαίνει να χρησιμοποιεί τον ηθικό και γλωσσικό κώδικα της κοινότητας μέσα στην οποία ζει. Μπορούμε να πούμε ότι η φωνή είναι αναγκαία για το *ζῆν* ενώ ο λόγος για το *εὖ ζῆν*.

Τέλος μπορεί κανείς να αναφερθεί πιο αναλυτικά στην τελεολογική σκέψη του Αριστοτέλη, στη χρήση της αναλογίας, στην πορεία σκέψης που ακολουθεί π.χ. μέσα από ζεύγη αντίθετων εννοιών που βαίνουν κλιμακωτά κτλ.

**Ερμηνευτικές ερωτήσεις**

1. Ο Αριστοτέλης αναγνωρίζει και σε ορισμένα ζώα την ιδιότητα του πολιτικού (= κοινωνικού) αλλά όχι με την ίδια έννοια που δίνει στον όρο για τον άνθρωπο. Ποιο περιεχόμενο έχει η έννοια όταν αναφέρεται στα ζώα και ποιο όταν αναφέρεται στον άνθρωπο; Ποια είναι η ειδοποιός διαφορά του ανθρώπου από τα αγελαία ζώα;

2. Ο Αριστοτέλης υποστηρίζει ότι η φύση δεν κάνει τίποτε χωρίς λόγο και αιτία. Γιατί λοιπόν α) προίκισε τα ζώα με φωνή, β) έδωσε στον άνθρωπο την ικανότητα του λόγου;

3. Να εντοπίσετε και να καταγράψετε τα αντιθετικά ζεύγη των εννοιών που χρησιμοποιεί ο Αριστοτέλης στο κείμενο και με βάση αυτά να εξηγήσετε ποια είναι η ειδοποιός διαφορά του «*λόγου*» από τη «*φωνή*».

4. *«Η συμμετοχή σε όλα αυτά είναι που κάνει την οικογένεια και την πόλη»*: Να συσχετίσετε αυτή τη θέση του Αριστοτέλη, με το νόμο του Δία στο μύθο του Πρωταγόρα: *«τὸν μὴ δυνάμενον αἰδοῦς καὶ δίκης μετέχειν κτείνειν ὡς νόσον πόλεως»,* και με την εξήγηση του σοφιστή *«ὡς παντὶ προσῆκον ταύτης γε μετέχειν τῆς ἀρετῆς (= πολιτικῆς ἀρετῆς) ἢ μὴ εἶναι πόλεις».*

5. Με ποιο επιχείρημα αποδεικνύει ο Αριστοτέλης ότι η πόλη ήρθε στην ύπαρξη «*εκ φύσεως*»;

6. Να εντοπίσετε τα σημεία στα οποία φαίνεται η τελεολογική σκέψη του Αριστοτέλη και να τα εξηγήσετε με λίγα λόγια.

7. Να συσχετίσετε τη θέση του Αριστοτέλη για την ύπαρξη της πόλης «εκ φύσεως» με όσα υποστηρίζει ο Γλαύκων στην Πολιτεία.

8. Να συσχετίσετε την υποχρέωση που αναθέτει ο Πλάτων στους φύλακες της Πολιτείας του (αλληγορία σπηλαίου), με τις αντιλήψεις του Αριστοτέλη για την πολιτική ιδιότητα του ανθρώπου.

9. Να δώσετε το περιεχόμενο της έννοιας της *αὐτάρκειας* στον Αριστοτέλη με βάση τις ενότητες 16 και 17.